CELEX: 32022R0861
Language: sk
Date: 2022-06-01 00:00:00
Title: Vykonávacie nariadenie Komisie (EÚ) 2022/861 z 1. júna 2022, ktorým sa stanovujú mimoriadne pravidlá podávania druhých žiadostí členských štátov o pomoc Únie na školské ovocie a zeleninu a na školské mlieko a ktorým sa stanovuje výnimka z vykonávacieho nariadenia (EÚ) 2017/39, pokiaľ ide o prerozdelenie pomoci Únie na obdobie od 1. augusta 2022 do 31. júla 2023

2.6.2022   
               
               
                  SK
               
               
                  Úradný vestník Európskej únie
               
               
                  L 151/42
               
            
         VYKONÁVACIE NARIADENIE KOMISIE (EÚ) 2022/861
         z 1. júna 2022,
         ktorým sa stanovujú mimoriadne pravidlá podávania druhých žiadostí členských štátov o pomoc Únie na školské ovocie a zeleninu a na školské mlieko a ktorým sa stanovuje výnimka z vykonávacieho nariadenia (EÚ) 2017/39, pokiaľ ide o prerozdelenie pomoci Únie na obdobie od 1. augusta 2022 do 31. júla 2023
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 25 prvý odsek písmeno d),
         so zreteľom na nariadenie Rady (EÚ) č. 1370/2013 zo 16. decembra 2013, ktorým sa určujú opatrenia týkajúce sa stanovovania niektorých druhov pomoci a náhrad súvisiacich so spoločnou organizáciou trhov s poľnohospodárskymi výrobkami (2), a najmä na jeho článok 5 ods. 5,
         keďže:
         
                     (1)
                  
                  
                     Vojenská agresia voči Ukrajine, ktorú Rusko rozpútalo 24. februára 2022, viedla k masívnemu prílevu vysídlených osôb, najmä žien a detí, z Ukrajiny do Únie. Viacero členských štátov sa ocitlo v bezprecedentnej situácii, ktorá ich prinútila urýchlene riešiť problémy spojené so začleňovaním vysídlených detí z Ukrajiny do svojich vzdelávacích systémov.
                  
               
                     (2)
                  
                  
                     Program pomoci v prípade zásobovania vzdelávacích zariadení ovocím a zeleninou, mliekom a mliečnymi výrobkami (ďalej len „školský program“) stanovený v nariadení (EÚ) č. 1308/2013 je zameraný na deti, ktoré v členských štátoch pravidelne navštevujú materské školy, predškolské zariadenia alebo základné či stredné školy. Školský program sa preto vzťahuje aj na deti vysídlené z Ukrajiny a začlenené do vzdelávacích systémov členských štátov. Vzhľadom na nárast počtu oprávnených detí v absolútnych číslach či v percentách obyvateľstva môžu viaceré členské štáty, ktoré tvoria prvú líniu reakcie na inváziu Ruska na Ukrajinu, čeliť ťažkostiam s plánovanou realizáciou školského programu, ak sa pomoc Únie, ktorá im bola pridelená, nezvýši.
                  
               
                     (3)
                  
                  
                     V súlade s článkom 3 prvým odsekom písm. a) vykonávacieho nariadenia Komisie (EÚ) 2017/39 (3) predložili členské štáty Komisii do 31. januára 2022 svoje žiadosti o pomoc Únie na školské ovocie a zeleninu a školské mlieko v školskom roku 2022/2023, t. j. od 1. augusta 2022 do 31. júla 2023. Na základe týchto žiadostí predložených ešte pred inváziou Ruska na Ukrajinu stanovila Komisia vo vykonávacom rozhodnutí Komisie (EÚ) 2022/493 definitívne pridelenie pomoci Únie (ďalej len „konečné pridelené prostriedky“) jednotlivým členským štátom (4). Dostupné informácie o tom, do akej miery členské štáty využili konečné pridelené prostriedky pomoci Únie v minulých školských rokoch, poukazujú na riziko, že niektoré z nich nebudú schopné využiť pridelenú sumu v plnej výške.
                  
               
                     (4)
                  
                  
                     Na základe týchto nových potrieb a tiež ako prejav solidarity Únie a jej členských štátov s Ukrajinou je vhodné stanoviť mimoriadne pravidlá, ktoré členským štátom umožnia podať do 15. júna 2022 druhú žiadosť o pomoc Únie na školské ovocie a zeleninu a školské mlieko na obdobie od 1. augusta 2022 do 31. júla 2023. Táto možnosť by mala vychádzať z potreby zaradiť do programu aj vysídlené deti z Ukrajiny, ktoré budú v danom období zapísané vo vzdelávacích zariadeniach členských štátov. Členské štáty by mali dostať možnosť buď vyjadriť svoju vôľu využiť viac, ako je výška konečných pridelených prostriedkov pomoci Únie stanovená v prílohe I k vykonávaciemu rozhodnutiu (EÚ) 2022/493, alebo uviesť sumu konečných pridelených prostriedkov, o ktorú nepožiadajú, keďže nemajú v úmysle využiť pridelené prostriedky v plnej výške. Prvá možnosť by sa mala obmedziť iba na tie členské štáty, ktoré na základe finančného plnenia programu v školskom roku 2018/2019, t. j. v poslednom školskom roku pred pandémiou COVID-19, preukážu adekvátne čerpanie konečných pridelených prostriedkov pomoci Únie. Ich žiadosti by mali vychádzať výlučne z počtu vysídlených ukrajinských detí patriacich do cieľovej skupiny vymedzenej v stratégii členských štátov podľa článku 2 ods. 1 písm. f) vykonávacieho nariadenia (EÚ) 2017/39, ktorý je riadne podložený dostupnými údajmi. Členské štáty, ktoré nepodajú druhú žiadosť, by sa mali považovať za členské štáty, ktoré potvrdili výšku konečných pridelených prostriedkov podľa prílohy I k vykonávaciemu rozhodnutiu (EÚ) 2022/493.
                  
               
                     (5)
                  
                  
                     V článku 7 ods. 1 vykonávacieho nariadenia (EÚ) 2017/39 sa stanovujú pravidlá prerozdelenia pomoci Únie. Komisia stanoví konečnú sumu pomoci prerozdelením nevyžiadaných orientačne pridelených prostriedkov alebo ich nevyžiadaných častí. Je vhodné stanoviť výnimku z týchto pravidiel tak, aby Komisia mohla pri stanovovaní revidovaných konečných pridelených prostriedkov pomoci Únie na obdobie od 1. augusta 2022 do 31. júla 2023 zohľadniť aj nové žiadosti podané v súvislosti s inváziou Ruska na Ukrajinu. Prerozdelenie akejkoľvek nevyžiadanej sumy konečných pridelených prostriedkov pomoci Únie má vychádzať z počtu detí vo veku od šiestich do desiatich rokov v členských štátoch v súlade s článkom 5 ods. 5 druhým pododsekom nariadenia (EÚ) č. 1370/2013.
                  
               
                     (6)
                  
                  
                     Stanovenie konečných pridelených prostriedkov pomoci Únie na školské ovocie a zeleninu a školské mlieko na obdobie od 1. augusta 2022 do 31. júla 2023 po zohľadnení druhej žiadosti o pomoc Únie by sa malo uskutočniť čo najskôr, aby mohli členské štáty včas naplánovať a pripraviť kroky potrebné na realizáciu školského programu, a preto by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie.
                  
               
                     (7)
                  
                  
                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,
                  
               PRIJALA TOTO NARIADENIE:
         
            Článok 1
            Členské štáty môžu do 15. júna 2022 podať druhú žiadosť o pomoc Únie na obdobie od 1. augusta 2022 do 31. júla 2023, v ktorej uvedú:
            
                        a)
                     
                     
                        vôľu využiť viac, ako je výška konečných pridelených prostriedkov pomoci Únie na školské ovocie a zeleninu a/alebo na školské mlieko stanovená v prílohe I k vykonávaciemu rozhodnutiu (EÚ) 2022/493, ako aj požadovanú dodatočnú sumu, ak bude možné prideliť ďalšie prostriedky, alebo
                     
                  
                        b)
                     
                     
                        sumu konečných pridelených prostriedkov pomoci Únie na školské ovocie a zeleninu a/alebo na školské mlieko stanovených v prílohe I k vykonávaciemu rozhodnutiu (EÚ) 2022/493, o ktorú nepožiadajú, keďže nemajú v úmysle využiť pridelené prostriedky v plnej výške.
                     
                  Členské štáty môžu požiadať o dodatočné prostriedky v rámci pomoci Únie podľa prvého odseku písm. a), len ak bola konečná výška prostriedkov pomoci Únie pridelených na školský rok 2018/2019, t. j. od 1. augusta 2018 do 31. júla 2019, využitá minimálne na 75 %, pričom sa zohľadnia vyhlásenia o výdavkoch vynaložených do 31. decembra 2021, ktoré členské štáty zaslali Komisii v súlade s článkom 10 vykonávacieho nariadenia Komisie (EÚ) č. 908/2014 (5). Ich žiadosti musia vychádzať z počtu vysídlených ukrajinských detí, ktoré v čase podania žiadosti patrili do cieľovej skupiny vymedzenej v stratégii členských štátov podľa článku 2 ods. 1 písm. f) vykonávacieho nariadenia (EÚ) 2017/39, a musia byť riadne podložené dostupnými údajmi.
            Ak členský štát nepodá druhú žiadosť o pomoc Únie v zmysle prvého odseku, mal by sa považovať za členský štát, ktorý potvrdil konečné pridelené prostriedky stanovené v prílohe I k vykonávaciemu rozhodnutiu (EÚ) 2022/493.
         
         
            Článok 2
            Odchylne od článku 7 ods. 1 vykonávacieho nariadenia (EÚ) 2017/39 môže Komisia do 15. júla 2022 rozhodnúť o tom, či pri stanovovaní definitívnej výšky pomoci Únie pridelenej na obdobie od 1. augusta 2022 do 31. júla 2023 zohľadní aj druhé žiadosti o pomoc Únie predložené podľa článku 1 tohto nariadenia.
         
         
            Článok 3
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 1. júna 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 347, 20.12.2013, s. 671.
         
            (2)  Ú. v. EÚ L 346, 20.12.2013, s. 12.
         
            (3)  Vykonávacie nariadenie Komisie (EÚ) 2017/39 z 3. novembra 2016 o pravidlách uplatňovania nariadenia Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia, zeleniny, banánov a mlieka vo vzdelávacích zariadeniach (Ú. v. EÚ L 5, 10.1.2017, s. 1).
         
            (4)  Vykonávacie rozhodnutie Komisie (EÚ) 2022/493 z 21. marca 2022, ktorým sa stanovuje definitívne pridelenie pomoci Únie členským štátom na školské ovocie a zeleninu a školské mlieko na obdobie od 1. augusta 2022 do 31. júla 2023 a ktorým sa mení vykonávacie rozhodnutie (EÚ) 2021/462 (Ú. v. EÚ L 100, 28.3.2022, s. 55).
         
            (5)  Vykonávacie nariadenie Komisie (EÚ) č. 908/2014 zo 6. augusta 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 vzhľadom na platobné agentúry a ostatné orgány, finančné hospodárenie, schvaľovanie účtovných závierok, pravidlá kontroly, zábezpeky a transparentnosť (Ú. v. EÚ L 255, 28.8.2014, s. 59).